Ishockey under Vinter-OL 2022 – Menn – Finale

Finalen i ishockeyturneringen for menn under Vinter-OL 2022 var en ishockeykamp som fant sted den 20. februar 2022 i Beijing nasjonale innendørsstadion i Beijing for å avgjøre hvem som skulle bli olympisk mester i ishockey for menn under Vinter-OL 2022.

Finland og det russiske ishockeylandslaget (under navnet «Russlands olympiske komité», ROC) møtte hverandre for første gang i en OL-finale siden introduksjonen av sluttspillsformatet ved vinter-OL 1992. Det russiske laget hadde tidligere nådd OL-finalen tre ganger, og stod med en seier (1992 som Det forente laget, 2018 som OAR) og ett tap (1998). Finland hadde nådd finalen én gang tidligere, i 2006, hvor de tapte til Sverige.

Finland vant sitt første OL-gull i ishockey etter at de slo ROC 2–1 i finalen. I en jevnspilt kamp preget av stillingskrig og to avventende lag scoret Hannes Björninen scoret det matchvinnende målet 31 sekunder ut i tredje periode.

Bakgrunn
Finalen markerte første gang at Finland og det russiske ishockeylandslaget møtte hverandre i en OL-finale siden introduksjonen av sluttspillsformatet ved vinter-OL 1992. Finland og Sovjetunionen hadde møtt hverandre to ganger i finalerunden (1980 og 1988) da formatet besto av en round robin og en finalerunde. Sovjetunionen hadde vunnet gull i to av disse (1984 og 1988) mens finnenes beste resultat var en  2–1-seier over Sovjetunionen og en sølvmedalje i 1988.

Samlet sett hadde det russiske laget nådd OL-finalen tre ganger, og stod med to gullmedaljer (1992 som Det forente laget, 2018 som OAR) og ett tap (1998). Dessuten hadde Sovjetunionen vunnet syv OL-gull, to OL-sølv og en OL-bronse mellom 1956 til 1988.

Finland hadde to sølv og to bronse fra tidligere OL-turneringer. Det første OL-sølvet kom i 1988 mens det andre kom i 2006, hvor de røk på et bittert 3–2-tap for erkerivalen Sverige.

I fraværet av NHL-spillere ble ROC og Finland vurdert til å være favorittene til å ta gullet i turneringen.

Finland startet med å vinne alle sine tre gruppespillskamper: en storseier over Slovakia (6–2), en hardkjempet kamp mot Latvia (3–1), og en overtidsseier over erkerivalen Sverige hvor finnene snudde en svensk 3–0-ledelse etter to perioder til 4–3 etter forlenging. I kvartfinalen vant finnene sikkert over Sveits med sifrene 5–1 før de møtte tøff motstand av Slovakia i semifinalen. Stillingen var 1–0 meste av kampen etter en scoring av Sakari Manninen i førsteperioden før Harri Pesonen satte inn 2–0-scoringen i tomt slovakisk mål. Finnene ble ledet av landslagstrener Jukka Jalonen, som hadde ledet finnene til VM-gull i 2011 og 2019.

Det russiske laget, som tidligere har vært kjent for sin offensive tradisjoner og kreative spillestil, stilte med Aleksej Zjamnov som ny landslagstrener og en ny spillestil. Russernes spill var nå preget av en forsiktig og disiplinert spilleplan som ga en rekke jevnspilte kamper som ble vunnet med kun ett eller to måls margin. Russerne beseiret Sveits (1–0) og Danmark (2–0) i to jevnspilte kamper før de røk på et overtidstap til rivalene Tsjekkia i gruppespillets siste kamp (5–6). I kvartfinalen beseiret de danskene 3–1 i en jevnspilt kamp hvor kampen først ble avgjort med et overtallsmål med fem minutter igjen av kampen. I semifinalen slo ROC Sverige 2–1 med minste margin etter spilleforlengelse og straffeslagkonkurranse.

Veien til finalen

Kampreferat

Detaljer

Oppsumering
Finalen var preget av et fysisk, hardtarbeidende og defensivt spill langs vantene. Finland startet kampen mest aggressivt og offensivt, og Hannes Björninen hadde to gode muligheter for finnene. Men ved tiden 06:59 pådro Björninen seg en tominutters utvisning for høy kølle på russiske Jegor Jakovlev bak mållinjen. Det gikk bare 18 sekunder i overtallsspill før Mikhail Grigorenko gjorde sitt første OL-mål. Mens Pavel Karnaukhov dekket den finske målvakten Harri Säteri satte Grigorenko pucken i mål med et kjapt håndleddskudd ned i høyre hjørne for målvakten. Målet kom på ROCs andre skudd på mål i kampen.

Finnene fikk en sjanse til å utligne da Damir Sjaripzjanov ble utvist for en krysstakling på Leo Komarov, men på tross av at de la et godt press på russerne klarte de ikke å utnytte overtallsmuligheten. Noen sekunder før første periodes slutt var Björninen og Saku Mäenalanen og den tidligere NHL-veteranen Sami Vatanen nær ved å utligne. Men på tross av skuddstatistikken 15-7 i finnenes favør, i en førsteperiode preget av at de tradisjonelle rollene (aggressive, offensive russere mot hardtarbeidende defensive finner) hadde blitt byttet om, sto det 1–0 foran midtperioden.

Tre og et halvt minutt inn i 2. periode gjorde Björninen bot for utvisningen som hadde gitt ROC ledelsen. Björninen klarte å holde på pucken i en slags loop inne i russernes forsvarssone, spilte den til den defensive backen Ville Pokka med en bakhåndspasning - som sendte i vei et vådeskudd. Skuddet overrasket den russiske målvakten Ivan Fedotov. Finnene hadde utlignet til 1–1 ved tiden 23:28.

Kampbildet ble deretter en stillingskrig av det avventende slaget med dueller langs vantet. Russerne var sterkest i perioden, men de klarte ikke å nedkjempe det finske forsvaret preget av «sisu» — råstyrke, vilje og utholdenhet. Finske Leo Komarov hadde en brukbar avslutning 33 sekunder før periodens slutt hvoretter det oppsto en kort batalje foran russernes mål.

Etter 31 sekunder i tredje periode slo den 36 år gamle veteranen Marko Anttila (203 cm/104 kg), som hadde vært en av heltene fra det finske laget som overraskende vant VM-gull i 2019, til igjen. Han tok imot en pasning fra Atte Ohtamaa fra blålinjen, skøytet seg mot midten av russernes sone og slengte pucken mot det russiske målet fra langt hold. Björninen, som sto foran mål og dekket russernes målvakt Fedotov, styrte pucken inn i mål og ga Finland ledelsen.

Russerne satte farten opp etter det, men den finske sisuen gjorde at det kun ble til sporadiske målsjanser. Russerne ble overivrige og Sergej Andronov pådro seg en utvisning for å felle Anttila med åtte minutter igjen av perioden. I overtallspillet var finnene nære på å sette inn 3–1 da backen Juuso Hietanen traff tverrliggeren, men russerne slapp med skrekken.

Med 55 sekunder igjen av kampen forlot Fedotov isen i et desperat siste forsøk på å utligne med en ekstra utespiller, men finnene kontrollerte sluttsekundene av kampen og sikret seg dermed sin første OL-tittel i ishockey.

I Finland resulterte seieren i spontanfeiring i gatene i Finland som trosset kuldegradene, blant annet ved statuen Manta i Helsingfors sentrum hvor det kort etter seieren ble rapportert om bruk av fyrverkeri. Finlands president Sauli Niinistö ringte landslagstrener Jukka Jalonen for å gratulere laget med seieren.  Etter hjemkomsten ble både herrelandslaget og kvinnelandslaget, som hadde vunnet OL-bronse i kvinnenes turnering, hyllet av  fans på Helsingfors Olympiastadion på tross av kraftig snøvær.

Lagoppstilling

Kampforløp

Statistikk

Se også
Ishockey under Vinter-OL 2022 – Kvinner
Ishockey under Vinter-OL 2022 – Kvinner – Finale

Referanser

Eksterne lenker 
 
 

Ishockey under Vinter-OL 2022